als_Latn dik_Latn sag_Latn
Këtë javë, një ndeshje mes Shqipërisë dhe Serbisë përfundoi ndërsa një dron që mbartte një mesazh politik fluturoi mbi stadium. Simboli i një të ashtuquajture “Shqipëri e madhe” fluturoi mbi fushë duke nxitur një grindje që përfshiu lojtarë, tifozë dhe roje. Incidenti ka nxjerrë në pah tensione të vjetra midis dy vendeve. Këtë të enjte, Ministri i Brendshëm i Serbisë deklaroi se “Shqipëria nuk ishte mjaftueshëm e pjekur për t’ju bashkuar Bashkimit Evropian”, duke intensifikuar luftën e fjalëve mbi çështjen e dronit. Për më shumë, mund të flasim më tej me MPJ shqiptar Ditmir Bushati, të cilin e falënderojmë për këtë bisedë.
Pyetje: Kemi qenë dëshmitarë të një sërë akuzash në lidhje me ata që duhet të fajësohen për këtë incident. Sipas jush, kush është përgjegjës për këtë?
DB: Faleminderit që më ofruat mundësinë për të reaguar në lidhje me zhvillimet e pakëndshme në Beograd, gjatë ndeshjes midis Shqipërisë dhe Serbisë. Qeveria shqiptare dënon me forcë provokimet, ushtrimin e dhunës në stadium e gjithashtu ngjarjet që shoqëruan këtë ndeshje futbolli, duke shprehur keqardhjen e saj mbi përdorimin e tyre për qëllime politike, fatkeqësisht nga zyrtarë të lartë në Serbi.
Në kemi qenë mjaft të qartë në pozicionin tonë mbi këtë ngjarje, jemi distancuar nga përdorimi i dhunës dhe çdo lloj tjetër provokimi, u kemi bërë thirrje autoriteteve serbe të hetonin këtë çështje dhe u bëjmë thirrje gjithashtu që të ndalojnë së fajësuari Shqipërinë si komb, si qeveri dhe të marrin përsipër përgjegjësitë e tyre.
Siç të gjithë e dimë, nga rregullat e shkruara dhe gjerësisht të pranuara, vendi pritës është plotësisht përgjegjës për mbarëvajtjen e një aktiviteti të tillë. Edhe pse ne luajtëm në Serbi në rrethana shumë të pazakonta, ku tifozët tanë nuk u lejuan të hynin në stadium, ku simbolet tona kombëtare nuk lejoheshin, ne luajtëm, pa asnjë ankesë. Po ashtu, kur filloi hedhja masive e objekteve të rënda dhe fishekzjarrëve në fushë dhe retorika tejet e pakëndshme kundër himnit tonë kombëtar, ne nuk u ankuam dhe vazhduam të luanim. Kemi udhëzuar gjithashtu njerëz nga FSHF dhe ambasadën tonë atje të ruajnë qetësinë dhe të përcjellin vetëm mesazhe paqësore.
Pyetje: KM i Shqipërisë do të zhvillojë një vizitë historike në Serbi javën e ardhshme. A do të zhvillohet kjo vizitë, apo ajo mbetet ende për t’u diskutuar, duke marrë në konsideratë zhvillimet e fundit?
DB: Këto janë çështje që jo domosdoshmërisht duhet të jenë të lidhura me njëra-tjetrën, nëse ne arrijmë të vendosim një vijë të qartë ndarëse midis sportit, huliganizmit dhe politikës, sepse sporti nuk mund të drejtojë çështjet shtetërore. Ky ka qenë qëndrimi ynë i qartë mbi këtë çështje. Jemi të vendosur të vazhdojmë rrugën tonë konstruktive në lidhje me politikën e jashtme në rajon, dhe Serbia është pjesë e këtij rajoni. Ne duam të hapim një kapitull të ri në marrëdhëniet me Serbinë, por për këtë nevojiten të dyja palët. Ne kemi shprehur qartë gatishmërinë tonë për të vizituar kryeqytetin serb, dhe nuk mendojmë se duhet të presim shtatë dekada të tjera për materializimin e një aktiviteti dhe vizite kaq të rëndësishme. Të gjitha mundësitë janë të hapura, por nevojitet vullneti i të dy palëve. Ne jemi të gatshëm të vizitojmë Serbinë, dhe besojmë e shpresojmë se Serbia është gati të na mirëpresë.
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn